বিশ্বের নানা প্রান্তে সমস্যার গোড়ায় হাত দেবার অভিজ্ঞতা সম্পন্ন সাহসী রাষ্ট্রদূত গোলাম মোহাম্মদ গত বছর দায়িত্ব নিয়েই ‘জিরো টলারেন্স’ নীতি অবলম্বন করলে শুরুতেই ভুক্তভোগীদের প্রশংসাভাজন হন, যদিও সিন্ডিকেট জগতে ঘটে ছন্দপতন। লক্ষ ইউরোর পাসপোর্ট বানিজ্যের ভাগ বাটোয়ারার অংশীদার দালাল-সিন্ডিকেট চক্রটি যথেষ্ট সময় নিয়ে রাষ্ট্রদূত গোলাম মোহাম্মদকে ম্যানেজ করার সব ধরনের চেষ্টা চালিয়ে যায় দিন-রাত। বছর গড়িয়ে যায়, দালাল চক্র সুবিধে করে উঠতে না পারায় দূতাবাসের প্রতি ধীরে ধীরে আস্থা ফিরে আসে এথেন্সের হাজার হাজার বাংলাদেশির, হাঁফ ছেড়ে বাঁচেন সবাই। একসময় যেখানে দূতাবাসের কোন সার্ভিস পেতে দালাল-সিন্ডিকেটের শরণাপন্ন হবার বিকল্প ছিলো না, সেখানে রাষ্ট্রদূত গোলাম মোহাম্মদ দায়িত্ব নিয়েই দূতাবাসের দুয়ার উন্মুক্ত করে দেন সবার জন্য। গ্রীসের বিভিন্ন কারাগারে আটক হতভাগ্য বাংলাদেশিদের পাশে দাঁড়ান তিনি শুরু থেকেই।